Seksualizuota reklama

Seksualizuota reklama – reklama, kuria siekiama padaryti reklamuojamą produktą ar paslaugą patrauklią vartotojo akyse, pasitelkiant patrauklius modelius ir tuo pačiu žadinant lytinį susijaudinimą. Aksioma „seksas parduoda“ dažnai yra naudojama kaip trumpas posakis apibūdinant šį fenomeną.
Šiuolaikinėje žiniasklaidoje galima pastebėti daug įvairių seksualizuotos reklamos pavyzdžių. Tokios reklamos rodo gundančias nuotraukas su gražaus sudėjimo moterimis (ar raumeningais, pusnuogiais vyrais), kurios dėvi atvirus drabužius ir pozuoja reklamuojant drabužius, alkoholį, kosmetiką ar kvepalus. Tiek garsūs prekės ženklai („Calvin Klein“, „Victoria's Secret“), tiek mažiau žinomi verslai nevengia šios reklamavimosi taktikos.
Tyrimai atskleidžia, kad „seksas nebeparduoda“. Pastaruoju metu seksualinio pobūdžio reklamos kūrėjai stengiasi vis stipriau jaudrinti vartotojų vaizduotę, o tai priveda prie nepalankaus tokių reklamų vertinimo.

Istorija

Pirmiausia seksualizuota reklama pasinaudojo tabako pramonė. 1871 m. „Pearl“ prekės ženklas spausdino aspinuoginusių panelių nuotraukas ant rūkalų pakuočių. 1885 m. „W. Duke & Sons“ tabako bendrovė įdėdavo lytiškai gundančių merginų korteles tiesiog į cigarečių pakuotes. 1890 m. pastaroji bendrovė tapo didžiausia JAV rinkoje. 1911 m. „Woodbury's Soap“ bendrovė gaminusi odos priežiūros muilą moterims padidino produkto apyvartą pasitelkdama romantiškos meilės pažadus reklamose.

Calvin Klein

1980 m. pasirodė pirmoji prieštaringa „Calvin Klein“ džinsų reklama. 15-metė Brooke Shields pozavo prieš kameras dėvėdama CK prekės ženklo džinsus užduodama nedviprasmišką klausimą: „Nori sužinoti kas vyksta tarp manęs ir mano Calvins? Niekas“. 1992 m. „Calvin Klein“ reklamos kampanija vėl sukėlė sąmyšį dėl Kate Moss amžiaus, jai buvo 17-ka tuomet, ir jos apsinuoginimo bei glamonių su Mark Wahlberg. 1995 m. CK prekės ženklas priėjo prie pornografinės bylos nagrinėjimo, tačiau kaltinimai JAV Teisingumo departamento buvo atmesti, mat bendrovė sugebėjo įrodyti, jog modeliai buvo pilnamečiai, o reklama ir toliau buvo rodoma. 1999 m. CK prekės ženklas sukėlė dar didesnį visuomenės pasipiktinimą, kuomet reklaminėje kampanijoje pasirodė mažamečiai reklamuojantys apatinius.

Skyy

„Skyy“ degtinės gamintojai taip pat nevengia seksualizuotos reklamos. 2010 m. „Sky vodka“ reklamoje, kuri buvo “Skyy Sexy” kompanijos dalis, buvo vaizduojama moteris apsivyniojus “Skyy” degtinės butelį kojomis. Reklama buvo kritikuojama dėl pornografinio turinio ir neigiamų sąsajų tarp alkoholio ir seksualumo, ypač nepilnamečių tarpe. Skyy degtinės rinkodaros direktorius teisinosi, jog ją vartoją suaugę žmonės, kurie nevengia flirtuojančių situacijų. Jis taip pat gynėsi, kad tai nepažeidžia JAV alkoholinių gėrimų gamintojų reklamavimosi kodekso.

Lietuvoje

2018 m. rugpjūtį Europoje startavo „Vilniaus – Europos G taško“ reklama. Ši kampanija sulaukė didžiulio dėmesio visame pasaulyje. Per keletą dienų apie Vilnių jos dėka jau parašė daugiau nei 900 užsienio žiniasklaidos kanalų, tarp jų „The New York Times“ ir kt. Lietuvoje ji vertinama prieštaringai, kritikų nuomone, užsieniečiams ji gali suformuoti nuomonę, kad Vilnius yra sekso turizmo kryptis, taip pat ją kritikavo Lietuvos Katalikų bažnyčia, mat ji pasirodė prieš pat 2018 m. Popiežiaus Pranciškaus vizitą Lietuvoje.

Evoliucinė teorija

Evoliucinė teorija teigia, kad vyrų ir moterų paskatos, tiek trumpalaikių, tiek ilgalaikių santykių perspektyvoje skiriasi. Trumpalaikiuose santykiuose vyrams svarbesnė lytinių partnerių įvairovė bei jų išvaizda, moterims – dominuojančių, protingų, kūrybingų partnerių asmenybės savybės. Ilgalaikiuose santykiuose vyrai labiau linkę rinktis jaunas, vos subrendusias, vaisingo amžiaus merginas. Moterims svarbesnis vyrų brandumas, jų finansiniai ištekliai, ambicijos, socialinė padėtis.